
Az oktatás, mint a cigányság integrációjának legfontosabb eszköze Tiszavasvári példáján
Témaválasztásom hátterében egyrészt helyi kötődésem áll, másrészt úgy gondolom, hogy az egyik legfontosabb belpolitikai kérdés ma Magyarországon egyértelműen a cigányság társadalmi, gazdasági integrációja. A mai posztmodern világban egyértelmű, és alapvető célja lehet a pedagógusoknak, hogy a cigányságot „felemeljék”, s ez által az európai értékrendre neveljék. Kutatásom során számos pedagógussal, nevelővel konzultáltam, akik egyértelmű megállapítást adtak a cigány tanulók jelenlegi helyzetéről.
Tiszavasváriban két cigány közösség található, többnyire telepeken élnek, illetve mindkét cigány etnikum a város perifériáján él. A bűdi romungró cigányság túlnyomó része az integráció magasabb fokán áll, a szülők többsége akár felsőoktatásban is el tudja képzelni gyermekét, ami pozitív képet prognosztizál a jövőre nézve. Az oláhcigányság egyértelműen nagy leszakadást mutat a többségi társadalomhoz képest.
Véleményem szerint a cigányság felemelkedését a jó minőségű oktatás hozhatja meg. A tanulók többsége Tiszavasváriban szegregált körülmények között tanul, egyre több homogén cigány iskolával, osztállyal találkozhatunk, ami negatív képet prognosztizál, illetve tovább mélyül a többségi társadalom és a cigányság közötti szakadék. Kutatásaimra támaszkodva úgy gondolom, hogy a vegyes osztályokat kellene támogatni, így talán elérhetnénk azt hogy ne csak 0,2% legyen a felsőoktatásban tanulók részaránya.



